IZVEDBENA UREDBA KOMISIJE (EU) 2022/470

z dne 23. marca 2022

o dodelitvi pomoči za zasebno skladiščenje prašičjega mesa in vnaprejšnji določitvi zneska pomoči

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 18(2) in člena 223(3), točka (c), Uredbe,

ob upoštevanju Uredbe Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (2) ter zlasti člena 4(2), prvi pododstavek, točka (b), Uredbe,

ob upoštevanju naslednjega:

(1) Sektor prašičjega mesa se že več mesecev sooča z resnimi težavami. Trg Unije za prašiče za zakol je pod pritiskom zaradi izrazite upočasnitve izvoza na Kitajsko, nadaljnjega širjenja afriške prašičje kuge v več držav članic in trajnega vpliva omejitev zaradi COVID-19.

(2) Ruska invazija Ukrajine je povzročila dodatne motnje na trgu in močno prizadela izvoz prašičjega mesa iz Unije. Posledično se je izvozno povpraševanje po nekaterih proizvodih iz prašičjega mesa močno zmanjšalo.

(3) Da bi se zmanjšalo trenutno neravnovesje med ponudbo in povpraševanjem, je primerno dodeliti pomoč za zasebno skladiščenje prašičjega mesa in vnaprej določiti znesek pomoči.

(4) Če ni s to uredbo določeno drugače, bi se morali za pomoč za zasebno skladiščenje prašičjega mesa uporabljati Delegirana uredba Komisije (EU) 2016/1238 (3) in Izvedbena uredba Komisije (EU) 2016/1240 (4), ki določata posebna pravila o izvajanju pomoči za zasebno skladiščenje.

(5) Znesek pomoči bi bilo treba določiti vnaprej, da se izvajalcem omogoči hiter in prožen operativni sistem. V skladu s členom 4 Uredbe (EU) št. 1370/2013 se znesek pomoči določi na podlagi stroškov skladiščenja in drugih ustreznih tržnih elementov. Primerno je določiti fiksno stopnjo pomoči.

(6) Da bi bila pomoč za zasebno skladiščenje učinkovita in bi imela dejanski vpliv na trg, bi jo bilo treba dodeliti le za proizvode, ki še niso bili uskladiščeni.

(7) Za lažje upravljanje ukrepa bi bilo treba proizvode iz prašičjega mesa razvrstiti v kategorije, in sicer glede na podobno raven stroškov skladiščenja.

(8) Zaradi upravne učinkovitosti in poenostavitve bi bilo treba določiti minimalno količino proizvodov, ki jih je treba zajeti v vsakem zahtevku.

(9) Treba bi bilo določiti varščino in tako zagotoviti, da bodo gospodarski subjekti izpolnili svoje pogodbene obveznosti in bo imel ukrep želeni učinek na trgu.

(10) Člen 42(1), točka (b), Izvedbene uredbe (EU) 2016/1240 določa, da morajo države članice Komisijo enkrat tedensko uradno obvestiti o dopustnih zahtevkih. Da bi se zagotovili preglednost, spremljanje in ustrezno upravljanje zneskov, ki so na voljo za pomoč, so za učinkovito upravljanje sistema potrebna pogostejša uradna obvestila. Zato bi bilo treba določiti odstopanje od pogostosti uradnih obvestil.

(11) Da bi ta uredba imela takojšen vpliv na trg in pripomogla k ustalitvi cen, bi morala začeti veljati dan po objavi v Uradnem listu Evropske unije.

(12) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Področje uporabe 1. Ta uredba določa pomoč za zasebno skladiščenje prašičjega mesa iz člena 17, prvi odstavek, točka (h), Uredbe (EU) št. 1308/2013. 2. Če ni s to uredbo določeno drugače, se uporabljata Delegirana uredba (EU) 2016/1238 in Izvedbena uredba (EU) 2016/1240.

Člen 2 Proizvodi, ki so upravičeni do pomoči 1. Seznam kategorij proizvodov, upravičenih do pomoči, in ustrezni zneski pomoči za obdobje skladiščenja so določeni v Prilogi. 2. Pomoč se dodeli le za količine svežega ali ohlajenega mesa, ki še niso bile uskladiščene.

Člen 3 Predložitev zahtevkov 1. Zahtevki za pomoč za zasebno skladiščenje za kategorije proizvodov, ki so upravičeni do pomoči iz Priloge, se lahko predložijo od datuma začetka veljavnosti te uredbe. Zadnji datum za predložitev zahtevkov je 29. april 2022. 2. Zahtevki se nanašajo na obdobje skladiščenja 60, 90, 120 ali 150 dni. 3. Vsak zahtevek se nanaša samo na eno od kategorij proizvodov iz Priloge in vsebuje navedbo ustrezne oznake KN znotraj vsake kategorije. 4. Vsak zahtevek zajema najmanj količino 10 ton za izkoščene proizvode in 15 ton za druge proizvode.

Člen 4 Varščina Znesek varščine, ki se ob predložitvi zahtevka za pomoč za zasebno skladiščenje zahteva v skladu s členom 4, točka (b), Delegirane uredbe (EU) 2016/1238, znaša 20 % zneskov pomoči iz stolpcev 3 do 6 tabele v Prilogi k tej uredbi.

Člen 5 Pogostost uradnih obvestil o količinah iz zahtevkov Z odstopanjem od pogostosti iz člena 42(1), točka (b), Izvedbene uredbe (EU) 2016/1240 države članice dvakrat tedensko uradno obvestijo Komisijo o količinah, za katere so bili vloženi zahtevki za sklenitev pogodb, in sicer: (a) vsak ponedeljek do 12.00 (po bruseljskem času) o količinah, za katere so bili vloženi zahtevki v četrtek in petek predhodnega tedna; (b) vsak četrtek do 12.00 (po bruseljskem času) o količinah, za katere so bili vloženi zahtevki v ponedeljek, torek in sredo istega tedna.

Člen 6 Začetek veljavnosti Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. marca 2022 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) UL L 346, 20.12.2013, str. 12.

(3) Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).

(4) Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).